ผงะ5ล้านคนติดบัญชีดำหนี้เน่า
คนไทย 5 ล้านคน ติดบัญชีดำเครดิตบูโร เน้นราชาเงินผ่อน รูดเงินสดมาใช้ และซื้อสินค้าแล้วผ่อนไม่ไหวเกินครึ่ง
16 พ.ค. 2554

คนไทย 5 ล้านคน ติดบัญชีดำเครดิตบูโร เน้นราชาเงินผ่อน รูดเงินสดมาใช้ และซื้อสินค้าแล้วผ่อนไม่ไหวเกินครึ่ง
แหล่งข่าวจากคณะกรรมการบริษัท ข้อมูลเครดิตแห่งชาติ (เครดิตบูโร) เปิดเผยว่า ปัจจุบันมีธนาคารพาณิชย์และสถาบันการเงินที่ไม่ใช่ธนาคาร (นันแบงก์) ส่งรายชื่อลูกค้าเข้ามาในระบบข้อมูลเครดิตจำนวนมากกว่า 5 ล้านบัญชี
ในจำนวนนี้เกินครึ่งเป็นรายชื่อของลูกค้านันแบงก์ที่มีหนี้เสียมากที่สุด คือ บัตรเครดิตอิออน รองลงมาคือ บัตรเฟิร์สช้อยส์ ซึ่งเป็นหนี้เสียจากการกดเงินสดจากบัตรล่วงหน้า และซื้อสินค้าเงินผ่อน โดยเฉพาะเครื่องใช้ไฟฟ้าราคาแพง แต่ไม่มีความสามารถในการชำระค่างวดได้จนครบกำหนด
“โครงสร้างลูกค้าที่ถูกขึ้นบัญชีดำในปัจจุบันต่างจากช่วงแรกที่เปิดเครดิตบูโรมาก ในช่วงแรกลูกค้าบัตรเครดิตซิตี้แบงก์ครองแชมป์หนี้เสียมากที่สุด การเปลี่ยนแปลงแสดงให้เห็นว่าซิตี้แบงก์ระมัดระวังการออกบัตรเครดิตมากขึ้น” แหล่งข่าวเปิดเผย
สำหรับมูลค่าของหนี้เสียที่อยู่กับเครดิตบูโรนั้น มีมูลค่าประมาณ23 แสนล้านบาท หนี้เสียส่วนใหญ่เป็นลูกค้ากลุ่มที่มีรายได้น้อย และผู้ที่ถูกขึ้นบัญชีดำแล้ว กว่าจะออกจากบัญชีดำได้ต้องใช้เวลา 3 ปี จึงจะล้างประวัติหนี้เสียออกไปได้
ทั้งนี้ ข้อมูลเครดิตมีการบันทึกไว้ทุกๆ สิ้นเดือน เป็นลักษณะของประวัติ ซึ่งเป็นข้อเท็จจริงที่แสดงให้เห็นเป็นรายเดือน โดยสมาชิกของบริษัท ข้อมูลเครดิตแห่งชาติมีหน้าที่นำส่งข้อมูลสินเชื่อของลูกค้าเข้ามาในฐานข้อมูลของบริษัท 
เมื่อลูกค้าชำระหนี้เสร็จสิ้นทั้งหมดในเดือนใด ก็จะรายงานว่าปิดบัญชี ไม่มีภาระหนี้คงเหลือ หมายความว่าชำระหนี้แล้ว ก็ยังจะเก็บประวัติในฐานข้อมูลอีก 3 ปี ดังนั้นการที่ลูกค้าจะได้กู้เงินจากสถาบันการเงินต่อไปหรือไม่ อยู่ในดุลพินิจของสถาบันการเงินแต่ละแห่ง.